Nuzowe zastaranje wobćežne
Frankfurt n. W. Nuzowa medicina podłu němsko-pólskeje mjezy ma njedostatki. Puće do přichodneje chorownje su častodosć předołhe, rjekny direktor Frankfurtskeho klinikuma Thomas Funk. Za krótši puć do chorownje na tamnym boku rěki pak pobrachuje kooperaciske zrěčenje. Němsko-pólske dojednanje je na kóždy pad trěbne, Funk potwjerdźi.
Rekordne žně hromaka
Podstupim. Telko hromaka kaž hišće ženje su lětsa w Braniborskej nažnjeli. Ratarjo nakałachu cyłkownje 19 600 tonow tuteje zeleniny. To je 27,8 procentow wjace hač loni, zdźěla tamniši statistiski zarjad. Mnóstwo je zdobom rekord. Poprawom běchu plahowarjam skerje snadne žně wěšćili. Hromak plahowali su lětsa na 3 400 hektarach.
Kitesurfing dowoleny
Hamor. Kitesurfowarjo smědźa přichodnje tež Bjerwałdski jězor wužiwać. Sakska krajna direkcija je wodosportej na wotmjezowanym arealu přizwoliła, kaž dźensa rěkaše. Gmejna Hamor ma do toho wěstotne naprawy přewjesć a čaru markěrować. Kitesurfing je sport, při kotrymž mały parašut surfowarja po wodźe ćehnje.
Z awtom so wjacekróć přećisnyła
Dobrošecy. Na statnej dróze S 109 mjez Budyšinom a Dobrošecami je młoda šoferka Rovera wčera popołdnju kontrolu nad wodźidłom zhubiła. W dołhej prawej křiwicy zjědźe wona z awtom z dróhi wjacore metry hłuboko a so wjacekróć přećisny. Ćežko zranjenu dyrbjachu žonu do chorownje dowjezć.
Njeskutkaj wujasnjenej
Zhorjelc. Kaž Zhorjelska policajska direkcija wčera zdźěli, je komisariat za cwólbowu kriminalitu po wobšěrnych slědźenjach dwě zadobywani do wuchodosakskeju hrajneju salonow wujasnił. Lětsa 14. februara w Budyšinje a 9. měrca w Lubiju běštaj so rumunskaj staćanaj w starobje 25 a 28 lět do tajkeju salonow zadobyłoj a tam dohromady 20 000 eurow pokradnyłoj.
Wojerecy (SN). Załožba Łužiska jězorina spěchuje mjez druhim wulki Wojerowski chór. Klětu čini to we wobłuku projekta „The Armed Man – A Mass For Peace“. Gmejna Sprjewiny Doł móže so tohorunja při přewjedźenju stanowanskeho lěhwa na pjenježnu podpěru załožby wjeselić. Pozitiwnu wotmołwu na požadanje za spěchowanje dóstaštej dale gmejna Halštrowska Hola a Wojerowski sportowy klub. Tež přichodnje chce załožba wosebje towarstwa a gmejny podpěrać. Zajimcy móža hač do 23. septembra swoje próstwy za spěchowanje zapodać. Wuměnjenje je, zo su to projekty we wobłuku strowotnistwa, zo skića pomoc staršim ludźom kaž tež młodźinje.
Pruwuja wotewrjenske časy
Budyšin (SN). Budyski wobydlerski serwis ma wotnětka hinaše wotewrjenske časy. Přičina toho je změna organizatoriskeje struktury w zarjadnistwje. Zarjad je póndźelu a wutoru wot 8.30 do 12 hodź. a 13 do 16 hodź., srjedu wot 8.30 do 12 hodź., štwórtk wot 8.30 do 12 hodź. a 13 do 18 hodź. kaž tež pjatk wot 8.30 do 12 hodź. přistupny. Testowa faza skónči so kónc lěta. W času wot 1. do 12. awgusta wostanje wobydlerski serwis zawrjeny.
Chorownju wopytała
Kulow (SN). We wobłuku lětušeho Krabatoweho swjedźenja, kotryž wotměje so wot 12. do 14. awgusta w Kulowje, přewjedu młodźi medicinarjo a studenća registrowansku akciju za Němsku dataju darićelow mozowca (DKMS).
Akciju „Kulow w boju přećiwo krejnemu rakej“ chcedźa přewjesć njedźelu, 14. awgusta na Kulowskim torhošću w času wot 10 do 18 hodź. Informaciske zarjadowanje k tomu wotměje so hižo dźensa, w 19.30 hodź. w Forrellowym centrumje ewangelskeje cyrkwje w Kulowje. Tam móža zajimcy a zwólniwi darićeljo zhonić, što DKMS je a kak typizacija kreje wotběži.
Hamorska gmejnska rada je wutwarej zetkawanskeho srjedźišća na třećim poschodźe Hamorskeje swobodneje srjedźneje šule přihłosowała. Nětko su radźićeljo planowanske wukony wudźělili.
Hamor (AK/mwe/SN). Gmejna Hamor chce swoju swobodnu srjedźnu šulu dale wutwarjeć a w njej centrum za wobydlerjow a towarstwa zaměstnić. Nadawk planowanja dósta inženjerski běrow dr. Armin Ussath z Krušwicy, a to we wobjimje něhdźe 180 000 eurow. „Cyła twarska naprawa płaći něhdźe 1,1 milion eurow“, zdźěli hłowny hamtski nawoda Arian Leffs radźićelam na njedawnym zeńdźenju gmejnskeho parlamenta. „Gmejna bě próstwu wo wšelake spěchowanske srědki stajiła. Wuměnjenje za to běchu předležace twarske dowolnosće. Dokelž je swobodna šula wotpowědnje sakskemu twarskemu porjadej wosebity objekt, dyrbja so wšitke přetwarjenske naprawy dowolić. Z předležacym wobzamknjenjom smy za to wuměnjenja tworili“, hamtski nawoda podšmórny.
Mortkow (SN/mwe). Mortkowska Jakubecec twjerdźizna je mnohim za swójbne zarjadowanja přewšo dobra adresa. Tak tam ludźo rady kwasuja a narodniny swjeća, dalši sej z přećelemi a znatymi na kofej wuleća a zaso druzy dadźa sej twjerdźiznowe spektakle lubić.
Mějićel areala André Jakubetz našemu wječornikej praji, zo je koncept zarjadowanjow wosebje na hosći z blišeje wokoliny wusměrjeny. Mortkow dźě leži mjez městnomaj lětnjeju spektaklow, Čornym Chołmcom a Budyšinom, a tak so wudani tež tu zajimawe kulturne podawki dožiwić. Tak wuhotuje tam 2. a 3. septembra Serbski ludowy ansambl Hrodowu nóc, a to mjeztym štwórty raz.
Vattenfall dale z minusom
Stockholm. Šwedski energijowy koncern Vattenfall je w 2. kwartalu lěta straty třoch miliardow eurow nadźěłał. Tež wobrot je dale woteběrał, kaž šef koncerna Magnus Hall dźensa ze Stockholma zdźěli. „Hospodarske połoženje wostanje niskich płaćinow miliny dla dale jara wobćežne“, wón rjekny. Hall chcył łužisku brunicowu wotnožku ručež móžno čěskemu koncernej EPH předać.
Spěchowanske srědki přepodała
Běła Woda. Sakska ministerka za socialne a škit přetrjebarjow Barbara Klepsch (CDU) je dźensa Běłowodźanskej wokrjesnej chorowni přizwolenje spěchowanskch srědkow nimale 1,5 milionow eurow za ponowjenje tamnišeje intensiwneje stacije přepodała. Twarske a techniske njedostatki wobstejaceje stacije maja so wotstronić.
Z truskalcami spokojom
Drježdźany. Sakscy ratarjo móža lětsa na dobre žně truskalcow zhladować. „Smy spokojom z kwalitu a mnóstwom“, měni předsyda krajneho ratarskeho zwjazka Sakski sad Gerd Kalbitz. Zliwki njejsu truskalcam tyli, přiwšěm bilanca spokojo. Kalbitz liči za Saksku z wunoškom něhdźe 3 000 tonow.
Zhorjelc (AK/SN). Mužakowska lěsna železnica hotuje so na přichod. Wona ma jako turistiska železnica wopytowarjam z Němskeje, Pólskeje, Čěskeje a dalšich krajow dale aktiwna wostać. „Ke klětušim jutram chcemy nowy wotrězk wot Běłowodźanskeho dwórnišća při Hatnej hač k wuhladnišću a informaciskemu srjedźišću Ćežka hora ze žiwjenjom napjelnić“, rozłožuje Heiko Lichnok, jednaćel lěsneje železnicy Mužakow tzwr.
Wot lońšeho oktobra hižo při čarje twarja. Štyri nowe železniske přechody, jedne zastanišćo a kónčna stacija Ćežka hora maja nastać. Kónc julija budu prěnje jězby na probu. To chcedźa zwěsćić, kak wěsta čara je a hač žadanjam wotpowěduje. Čara k Ćežkej horje naruna dotalnu z Běłeje Wody k hlinowej jamje w Miłorazu. Tu je so 2,5 kilometrow Wochožanskeje wuhloweje jamy dla zhubiło. Nowa čara wot dwórnišća Hatna hač k wuhladnišću a informaciskemu srjedźišću Ćežka hora je 3,3 kilometry dołha. „Zapołožene kolije nětko ze šoterom zasypuja a zhusćeja. „Historiski wobraz lěsneje železnicy Mužakow ma so na kónčnej staciji wotbłyšćować“, praji Heiko Lichnok.
Motorski do štoma zrazył
Šćeńca. Dźensa něhdźe w 10 hodź. je 25lětny ze swojim motorskim na wokrjesnej dróze mjez Šćeńcu a Stróžu po puću z dotal njeznateje přičiny z jězdnje zajěł. Na to zrazy do štoma a wobchadneho znamjenja. Ćežko zranjeneho dowjezechu z helikopterom do Budyskeje chorownje.
Pytany wuměnkar zaso doma
Chelno. Wutoru wječor je policija na Budyskim Augusta Bebelowym naměsće dementneho muža nadešła. 87lětny bě bydlenje w Chelnje wopušćił. Po zdaću je na to z busom do Budyšina jěł.
slk_Latn hrv_Latn ces_Latn bos_Latn kon_Latn szl_Latn slv_Latn szl_Latn slv_Latn bos_Latn szl_Latn nno_Latn ces_Latn pol_Latn bos_Latn szl_Latn szl_Latn szl_Latn szl_Latn szl_Latn fur_Latn ces_Latn szl_Latn pol_Latn szl_Latn ces_Latn ces_Latn szl_Latn slv_Latn szl_Latn fur_Latn szl_Latn